डेथ ओवरों में अच्छी गेंदबाजी नहीं की : युवराज  
पुणे वॉरियर्स के कप्तान युवराज सिंह ने दिल्ली डेयरडेविल्स के हाथों हार के लिए अपनी गेंदबाजी विशेषकर डेथ ओवरों के लचर प्रदर्शन को जिम्मेदार ठहराया।
पुणे वॉरियर्स के कप्तान युवराज सिंह ने आईपीएल में दिल्ली डेयरडेविल्स के हाथों हार के लिए अपनी गेंदबाजी विशेषकर डेथ ओवरों के लचर प्रदर्शन को जिम्मेदार ठहराया।  आईपीएल में पहली बार भाग ले रही पुणे वॉरियर्स की टीम अपने 187 रन का बचाव करने में नाकाम रही और उसे तीसरे मैच में पहली हार झेलनी पड़ी, जबकि वीरेंद्र सहवाग की अगुवाई वाली दिल्ली डेयरडेविल्स ने पहली जीत दर्ज की।  युवराज ने मैच के बाद कहा, दिल्ली को श्रेय जाता है। उन्होंने दबाव में वास्तव में अच्छा प्रदर्शन किया। हम पहले छह ओवर में विकेट नहीं ले पाए और अंतिम छह ओवर में अच्छी गेंदबाजी करने में असफल रहे। मैं डेथ ओवरों में स्पिनरों को गेंद सौंपने के बारे में सोच रहा था, लेकिन आखिर में आपके मुख्य गेंदबाजों को अच्छी गेंदबाजी करनी होगी। आपको उनका आत्मविश्वास जगाना पड़ता है।  अपने ऑलराउंड प्रदर्शन के लिए मैन ऑफ द मैच बने युवराज ने कहा कि जब उन्होंने 19वें ओवर में एरोन फिंच को आउट किया, तो दोनों टीमों का पलड़ा बराबरी पर था। उन्होंने कहा, जब फिंच आउट हुआ, तो हम मैच में थे लेकिन वेणुगोपाल और जेम्स होप्स ने अच्छी बल्लेबाजी की। सहवाग और डेविड वार्नर से मिली अच्छी शुरुआत के बाद दिल्ली के मध्यक्रम ने वास्तव में अच्छा प्रदर्शन किया।